b'\n_START_ARTICLE_\nTommy Oar\n_START_SECTION_\nSeurajoukkueura\n_START_PARAGRAPH_\nOar aloitti ammattilaisuransa A-Leaguen Brisbane Roarissa, jota h\xc3\xa4n edusti vuodet 2008\xe2\x80\x932010 pelaten 26 ottelua, joissa h\xc3\xa4n onnistui maalinteossa kahdesti. Hein\xc3\xa4kuussa 2010 Oar siirtyi Alankomaiden Eredivisien FC Utrechtiin. H\xc3\xa4n debytoi seuran paidassa saman vuoden elokuussa NAC Bredaa vastaan. Kaudella 2010\xe2\x80\x932011 Oar pelasi my\xc3\xb6s t\xc3\xa4h\xc3\xa4nastisen uransa ainoan ottelun Eurooppa-liigassa. Avausmaalinsa Eredivisiess\xc3\xa4 Oar teki elokuussa 2011 Roda JC:n verkkoon.\n_START_SECTION_\nMaajoukkueura\n_START_PARAGRAPH_\nOar pelasi vuosina 2008\xe2\x80\x932011 33 ottelua Australian alle 20-vuotiaiden maajoukkueessa. H\xc3\xa4n oli mukana muun muassa vuosien 2009 ja 2011 MM-kilpailuissa, joista j\xc3\xa4lkimm\xc3\xa4isess\xc3\xa4 h\xc3\xa4n teki kaksi maalia, muun muassa vapaapotkun 30 metrist\xc3\xa4 Ecuadoria vastaan. Tuo maali valittiin my\xc3\xb6s turnauksen hienoimmaksi maaliksi._NEWLINE_Australian jalkapallomaajoukkueessa Oar debytoi maaliskuussa 2010 yst\xc3\xa4vyysottelussa Indonesiaa vastaan. Avausmaalinsa maajoukkueessa h\xc3\xa4n teki kes\xc3\xa4kuussa 2013 MM-karsintaottelussa Japanin verkkoon. Oar kuului Australian joukkueeseen my\xc3\xb6s itse vuoden 2014 MM-kilpailuissa, joissa h\xc3\xa4n pelasi Australian kaikissa kolmessa ottelussa. Oar oli mukana my\xc3\xb6s voittamassa Aasian mestaruutta alkuvuodesta 2015.'